b'\n_START_ARTICLE_\nTerapevtska skupina zdravil\n_START_PARAGRAPH_\nTerapevtska skupina zdravil je skupina zdravil z enakim mehanizmom delovanja in z enakimi indikacijami. Gre torej za zdravila, namenjena zdravljenju iste bolezni, in so primerljiva, saj med njimi ni pomembnih razlik v klini\xc4\x8dni u\xc4\x8dinkovitosti in varnosti. Razvr\xc5\xa1\xc4\x8danje zdravil v terapevtske skupine zdravil je pomembno pri razvr\xc5\xa1\xc4\x8danju zdravil na listo zdravil, katerih stro\xc5\xa1ek krije dr\xc5\xbeava. Posamezna terapevtska skupina zdravil lahko vklju\xc4\x8duje posamezna zdravila, kombinirana zdravila in razli\xc4\x8dne farmacevtske oblike zdravila, ki jo dolo\xc4\x8di Zavod za zdravstveno zavarovanje Slovenije. Terapevtska skupina tako vsebuje zdravila z razli\xc4\x8dnimi u\xc4\x8dinkovinami, ki imajo primerljive lastnosti, a tudi razli\xc4\x8dne cene. Zanje se dolo\xc4\x8di enotna cena oz. najvi\xc5\xa1ja priznana vrednost, ki jo krije zdravstveno zavarovanje. Najvi\xc5\xa1ja priznana vrednost se dolo\xc4\x8di na zdravilu z najbolj\xc5\xa1im razmerjem med stro\xc5\xa1ki in u\xc4\x8dinki zdravljenja.\n_START_SECTION_\nNajvi\xc5\xa1je priznane vrednosti\n_START_PARAGRAPH_\nZdravstveno zavarovanje (obvezno in prostovoljno oz. dopolnilno) krije zdravila z enako u\xc4\x8dinkovino do najvi\xc5\xa1je priznane vrednosti, ki je postavljena na ceno najcenej\xc5\xa1ega zdravila v skupini. Za zdravilo, ki presega najvi\xc5\xa1jo priznano vrednost, je potrebno dopla\xc4\x8dilo. Zdravila iz terapevtske skupine zdravil lahko menja le zdravnik, ne more pa jih zamenjati lekarnar._NEWLINE_\xc4\x8ce med zdravili v terapevtski skupini zdravil ni pomembnih razlik v u\xc4\x8dinkovitosti, varnosti, farmacevtskih oblikah ali na\xc4\x8dinu uporabe, je zdravilo z najugodnej\xc5\xa1im razmerjem med stro\xc5\xa1ki in u\xc4\x8dinki zdravljenja tisto z najni\xc5\xbejo ceno primerljivega odmerka v \xc4\x8dasu vsakokratne dolo\xc4\x8ditve najvi\xc5\xa1je priznane vrednosti za terapevtsko skupino zdravil. \xc4\x8ce je v terapevtski skupini zdravilo, ki ima zaradi farmacevtske oblike v smislu na\xc4\x8dina uporabe ali klini\xc4\x8dnih lastnosti v smislu u\xc4\x8dinkovitosti in varnosti prednost za pacienta, se mu dolo\xc4\x8di dodana vrednost. Prav tako se lahko dodana vrednost dolo\xc4\x8di kombiniranemu zdravilu, ki je vklju\xc4\x8deno v terapevtsko skupino zdravil.'